b'\n_START_ARTICLE_\nNo\xc3\xabl Coward\n_START_SECTION_\n\xc5\xbdivljenje\n_START_PARAGRAPH_\nNo\xc3\xabl Pierce Coward se je rodil v glasbeno izobra\xc5\xbeeni dru\xc5\xbeini; oba star\xc5\xa1a, mama Violet Agnes (Veitch Coward) in o\xc4\x8de Arthur Sabin Coward, sta redno obiskovala vaje iz zborovskega petja, o\xc4\x8de je bil tudi ugla\xc5\xa1evalec klavirjev. V \xc4\x8dasu Cowardovega odra\xc5\xa1\xc4\x8danja se je njegova mama neprestano razdajala zanj in vso svojo energijo usmerjala v sinov razvoj._NEWLINE_Z gledali\xc5\xa1ko umetnostjo se je sre\xc4\x8dal zelo zgodaj; pri osmih letih je prvi\xc4\x8d javno nastopil v \xc5\xa1oli, ko pa je bil star deset let, je mama zasledila v \xc4\x8dasniku Daily Mirror oglas za avdicijo za otro\xc5\xa1ko predstavo Zlata ribica in No\xc3\xabla nemudoma prijavila. Bil je sprejet in tako dobil svoje prvo delo s tedensko pla\xc4\x8do ene in pol gvineje._NEWLINE_Tovrstna zaposlitev mu je omogo\xc4\x8dala za\xc4\x8detek potovanj in dve leti kasneje je v Manchestru sre\xc4\x8dal igralko Gertrude Lawrence. Podarila mu je pomaran\xc4\x8do, povedala nekaj spotakljivih zgodbic in prijateljstvo, ki je trajalo vse do njene smrti leta 1952, se je za\xc4\x8delo._NEWLINE_Kljub temu da je bil Coward gej, je imela Gertrude v njegovem \xc5\xbeivljenju pomembno vlogo; mnogi gledali\xc5\xa1ki in literarni kritiki so si edini, da je marsikatero vlogo v svojih dramah napisal zanjo. Coward se je v gledali\xc5\xa1kem smislu prvi\xc4\x8d uveljavil leta 1924, ko so v majhnem gledali\xc5\xa1\xc4\x8du v Hampsteadu uprizorili njegovo besedilo The Vortex (Vrtinec). V uprizoritvi je tudi nastopil in ob tej prilo\xc5\xbenosti se ni uveljavil samo kot dramatik, pa\xc4\x8d pa je zablestel tudi kot igralec. Sporna vsebina o drogah in spolnosti je skorajda bila vzrok za neslavni propad tega dela, saj ji je upravnik gledali\xc5\xa1\xc4\x8da nasprotoval, kljub vsemu pa je uprizoritev \xc4\x8dez no\xc4\x8d postala uspe\xc5\xa1nica. Leto dni kasneje so to delo uprizorili tudi na Broadwayu, prav tako s Cowardom v glavni vlogi. Po tem prodoru se je njegov uspeh stopnjeval. Uspe\xc5\xa1nica je postala tudi uprizoritev njegovega naslednjega besedila, komedije Hayfever (Seneni nahod), ki je bila nedavno ponovno uprizorjena v londonskem gledali\xc5\xa1\xc4\x8du z Judi Dench v glavni vlogi._NEWLINE_Leta 1929 je napisal Private Lives (Intimna komedija); naslednje leto je bila v Londonu krstna uprizoritev, kjer je sam igral Elyota, Gertrude Lawrence, na katere \xc5\xbeeljo je drama pravzaprav nastala, pa Amando. Gertrude ga je namre\xc4\x8d \xc5\xbee dalj \xc4\x8dasa prosila, naj napi\xc5\xa1e igro zanjo in v kateri bosta lahko skupaj igrala. Dolgo \xc4\x8dasa je ostalo samo pri obljubah, potem pa je Coward med azijsko turnejo zbolel za gripo. \xc5\xa0tiri dni je le\xc5\xbeal v postelji in pisal Intimno komedijo._NEWLINE_\xc2\xbbPisanje je bilo enostavno\xc2\xab, je povedal kasneje,\xc2\xa0\xc2\xbbin u\xc5\xbeival sem ob tem. Igra, ki je nastajala, je vsebovala izvrstne igralske izzive zanjo in zame. Ko sem jo kon\xc4\x8dal, sem nemudoma telegrafiral Gertie v New York, naj si rezervira jesen za to uprizoritev.\xc2\xab_NEWLINE_Po londonski uprizoritvi je bila leto dni kasneje (1931) \xc5\xa1e newyor\xc5\xa1ka premiera tega dela. Coward je uprizoritev sam zre\xc5\xbeiral ter ponovno igral Elyota, Gertrude Lawrence je bila ponovno Amanda. Z vlogo Victorja v tej uprizoritvi pa se je za\xc4\x8del igralski vzpon angle\xc5\xa1kega igralca Laurencea Oliviera ._NEWLINE_V svoji avtobiografiji Igral\xc4\x8deva izpoved je Laurence Olivier zapisal:\xc2\xa0\xc2\xbb18. junija sem zapisal v svoj dnevnik nekaj va\xc5\xbenega: No\xc3\xabl Coward 10.00. No\xc3\xabl je sedel v postelji, oble\xc4\x8den v izbrano pi\xc5\xbeamo iz japonske svile in zajtrkoval. Rekel je, da mi ponuja vlogo Victorja v svoji igri Intimna komedija. Rekel je, da me je v minulem letu opazoval, kako delam in da sem naredil nanj zelo dober vtis \xe2\x80\xa6 Zdaj so se stvari zasukale precej na bolje; lahko si bom privo\xc5\xa1\xc4\x8dil poroko in medene tedne, saj sem vedel, da imam delo zagotovljeno.\xc2\xab_NEWLINE_Uprizoritev je do\xc5\xbeivela 265 ponovitev. Prijateljstvo, ki se je takrat za\xc4\x8delo med No\xc3\xablom Cowardom in Laurenceom Olivierjem je trajalo vse do Cowardove smrti. Bila sta sodelavca, prijatelja in drug drugemu kriti\xc4\x8dna svetovalca._NEWLINE_Zaradi svojega ekstravagantnega obna\xc5\xa1anja, obla\xc4\x8denja in mi\xc5\xa1ljenja je bil Coward vzor mnogim Angle\xc5\xbeem. Veliko mladih se je zgledovalo po njegovem imid\xc5\xbeu, katerega sestavni in osnovni znak je bila cigareta z ustnikom. Nekateri so ga ozna\xc4\x8dili tudi kot prvo angle\xc5\xa1ko popikono in kot prvega ambasadorja\xc2\xa0\xc2\xbbcool Britanije\xc2\xab._NEWLINE_Ob zaklju\xc4\x8dku druge svetovne vojne se je Coward preselil na Jamajko, kjer je v starosti 74 let umrl zaradi sr\xc4\x8dne kapi._NEWLINE_Leta 1970 ga je kraljica Elizabeta II. povi\xc5\xa1ala v viteza, leta 1984 pa je kraljica mati v Westminstrski opatiji odkrila njegov spominski kip.\n_START_SECTION_\nDelo\n_START_PARAGRAPH_\nCoward se je uveljavil kot vsestranski umetnik, bil je cenjen dramatik, glasbenik, skladatelj, igralec, scenarist in re\xc5\xbeiser._NEWLINE_Napisal je veliko del, med njegova najuspe\xc5\xa1nej\xc5\xa1a in najpogosteje uprizarjana pa sodijo Blithe Spirit, This Happy Breed, The Last Trick, Fallen Angels, The Vortex in seveda Private Lives. Slednje igrajo po vsem svetu in med najbolj znane uprizoritve sodi newyor\xc5\xa1ka uprizoritev iz leta 1983, ko sta skupaj nastopila Elizabeth Taylor kot Amanda in Richard Burton kot Elyot. To je bila uprizoritev, v kateri je drugi\xc4\x8d in poslednji\xc4\x8d na odru stal ta znani in usodni hollywoodski par. Sicer pa je v vlogi Amande nastopila tudi Joan Collins v New Yorku leta 1992 in v vlogi Elyota Alan Rickman v Londonu leta 2001._NEWLINE_Po koncu druge svetovne vojne se je Coward preselil na Jamajko, kjer je prirejal svoja dela za filmske upodobitve. V tem \xc4\x8dasu je kar nekajkrat sodeloval z re\xc5\xbeiserjem Davidom Leanom (Lawrence Arabski, Dr. \xc5\xbdivago, Ryanova h\xc4\x8di). Lean je po treh Cowardovih delih posnel filme Brief Encounter, Blithe Spirit in This Happy Breed . Med drugim pa je Coward skupaj z Davidom Leanom zre\xc5\xbeiral film po lastni predlogi In Which We Served, v katerem je tudi igral, film pa je bil nagrajen s posebnim oskarjem za najbolj\xc5\xa1o produkcijo.'